| Englannin historian aikakaudet |
| --- |
|  

|  |  |
| --- | --- |
| Esihistoria | n. 43 asti |
| Rooman Britannia | n. 43–410 |
| Anglosaksit | n. 500–1066 |
| Normannit | 1066–1154 |
| Plantagenet | 1154–1485 |
| Tudor | 1485–1603 |
|      Elisabetin | *1558–1603* |
| Stuart | 1603–1714 |
|      Jaakon | *1603–1625* |
|      Kaarlen | *1625–1649* |
|      (Interregnum) | *1649–1660* |
|      Restauraatio | *1660–1714* |
| Yrjöjen | 1714–1837 |
|      Sijaishallitsijoiden | *1811–1837* |
| Viktoriaaninen | 1837–1901 |
| Edvardiaaninen | 1901–1914 |
| I maailmansota | 1914–1918 |
| Sotien välinen | 1918–1939 |
| II maailmansota | 1939–1945 |

 |
| * n
* k
* m
 |

**Britannian esihistoria** alkaa ensimmäisistä asutuksesta ja päättyy historiallisen ajan alkuun, joka perinteisesti ajoitetaan roomalaisten valloitukseen.

Kivikausi
---------

### Paleoliittinen kausi

Varhaisimmat esinelöydöt viittaavat ihmisten käydeen Britanniassa 0,8–1 miljoonaa vuotta sitten. Jäänteitä asutuksesta on ainakin 700 000 vuoden takaa.

Paleoliittisen ajan käsikirveitä.
Paleoliittisen kauden alkeelliset työkalut on liitetty Clactonin ja Acheulin piikivikulttuurin. Käsitykset siitä. mitkä ihmisryhmät näitä tekivät ja missä järjestyksessä, ovat muuttuneet viime vuosikymmenina, kun on löydetty Acheulin tyyppisiä työkaluja jotka olivat vanhempia kuin Clactonin oletettu valtakausi. Työkalutyyppien ero voikin johtua saatavilla olleesta raaka-aineesta.

Paleoliittisen kauden loppupuolella Britanniassa oli ihmisiä harvakseltaan ja tilapäisesti. Euroopan ensimmäinen nykyihmisten kulttuuri, Aurignacin kulttuuri, levisi Britannian länsiosaan noin 32 000 vuotta sitten.

Jääkauden jälkeen Madeleinen kulttuuria edustaneita maahanmuuttajia tuli Britanniaan Manner-Euroopasta. Heidän esineitään ja maalauksiaan on löydetty Cresswell Crags-kalkkikivirotkosta, Paikan mukaan kulttuuria kutsutaan joskus Creswellin kulttuuriksi. Ruoantähteiden joukosta on löydetty sekaisin ihmisen ja eläinten luita. Niiden jäljistä on päätelty, että kulttuuriin on voinut kuulua ihmissyöntiä joko ravinnonhankkimiseksi tai rituaalina.

### Mesoliittinen kausi

Mesoliittisella kaudella ilmasto lämpeni ja Britannia peittyi tuuheisiin metsiin. Sen asukkaat olivat metsästäjä-keräilijöitä, jotka liikkuivat saaliin perässä. Sisämaassa ihmisen toiminta keskittyi jokilaaksoihin varsinkin mesoliittisen kauden loppupuolella.

Maayhteys Manner-Eurooppaan katkesi noin 6000–5500 eaa. Tämän jälkeen suurten väkimäärien muuttaminen vaikeutui, ja Britannia alkoi kehittyä omaa tietään. Myös Britannian eri osien kehitykseessä oli eroja, etelän viljaville maille pääsi mantereelta helpommin kuin pohjoisen ja lännen kukkuloille. Toisaalta rannikoille pääsi merta pitkin.

### Neoliittinen kausi

Neoliittinen Gussage Downin pitkäkumpu Dorsetissa.
Britanniassa tapahtui huomattava muutos noin 4000 vuotta eaa. kun neoliittisen kauden ihmiset toivat mantereelta maanviljelyn Britanniaan. Viljalajeja ja kotieläimiä mukanaan tuoneita muuttajia oli vain 20 % väestöstä, ja paikalliset asukkaat omaksuivat uudet vaikutteet vähitellen. Siirtyminen mesoliittisestä metsästäjä-keräilijäkulttuurista neoliittiseen viljelykulttuuriin tapahtui vaiheittain yli kahden tuhannen vuoden aikana.

 Skara Braen neoliittisia raunioita.
Metsää raivattiin pelloiksi ja laidunmaiksi, ja aukeille perustettiin pysyviä asuinpaikkoja. Maanviljelyssä tarvittiin uusia työkaluja, etenkin ruukkuja ja kiillotettuja kirveitä. Joitakin työkaluja on löydetty satojen kilometrien päästä valmistuspaikastaan. Britteinsaarilla on suhteellisen vähän merkkejä neoliittisestia asutuksesta. Asukkaat rakensivat puolustettavia leirejä ja hautasivat vainajansa pitkänomaisiin kumpuihin. Neoliittisen kauden loppupuolella alettiin rakentaa puu- ja kivikehiä, joita kutsuttiin nimellä *henge*.

Pronssikausi
------------

Siirtyminen kivikaudesta metallien käyttöön tapahtui Britanniassa 1 500 vuotta kestäneen pronssikauden aikana. Pronssikausi alkoi siellä myöhemmin kuin muualla Euroopassa, missä varsinkin Kreikassa eläneet mykeneläiset olivat jo luoneet upeita pronssiesineitä. Tuohon aikaan Euroopassa käytiin laajamittaista ulkomaankauppaa, ja eri metallien lisäksi myytiin suolaa, meripihkaa ja lasia.

Pronssinvalmistuksen taito tuli Britanniaan samaan aikaan kuin kellopikarikulttuuriksi kutsuttu kulttuuri, joka sai nimensä kellon muotoisista pikareista, joita on löytynyt haudoista ja pyhiltä paikoilta.

Pronssikauden asutuskeskukset kasvoivat jopa satojen asukkaiden kyliksi. Ne koostuivat pyöreistä taloista. Tyypillisesti perheellä oli kaksi rakennusta: toinen asuintalo, toinen kodinhoitohuone, jossa laitettiin ruokaa ja valmistettiin vaatteita.

Rautakausi
----------

 Wandsworthin kilpi rautakaudelta.
Britannian rautakausi kesti noin 800 eaa. – 43 jaa. Raudan käyttö levisi vähitellen ja yleistyi vasta 500–400 eaa. Rautakauden kuluessa väestö ryhmittyi eri alueilla, ja sinne tänne syntyi jonkinlaisia heimovaltioita tai alkeellisia kuningaskuntia. Aiemmin ajateltiin, että muutokset tulivat ulkopuolelta valloittajien myötä, mutta nykykäsityksen mukaan valtaosa kehityksestä oli paikallista. Britannian yhteydet ulkomaailmaan kuitenkin voimistuivat. Väkiluku kasvoi ja saattoi ylittää jo miljoonan. Väestönkasvua tuki maanviljelyn tehostuminen, kun uudet viljalajikkeet ja muut viljelyskasvit otettiin laajemmin käyttöön. Teknologian uutuuksia olivat dreija saviastioiden valmistukseen ja pyöritettävä mylly viljan jauhamiseen.

Rautakauden näkyvin jäänne ovat mäkilinnat, joita tunnetaan yli kolmetuhatta.

100-luvulla eaa. roomalaiset olivat valloittaneet Ranskan, ja roomalaisen kulttuurin vaikutus ulottui myös Britanniaan.

Katso myös
----------

* Skara Brae
* Stonehenge
* Britit (kelttiläinen kansa)
* Keltit

Lähteet
-------

1. 1 2 3  Ancient Britain Encyclopedia Britannica. Viitattu 24.1.2013.
2. ↑  Palaeolithic (c. 750,000 - 12,000 years ago) *British Collections by Archaeological Period*. Ashmolean Museum. Viitattu 26.1.2013. (englanniksi)
3. ↑  Alex Morrison: *Early Man in Britain and Ireland: An Introduction to Palaeolithic and Mesolithic Cultures*. Taylor & Francis, 1980. ISBN 9780856640896. Teoksen verkkoversio (viitattu 26.1.2013).
4. ↑  Rethinking the Lower Palaeolithic  1995. Council for British Archaeology. Viitattu 26.1.2013.
5. ↑  Dinnis R: The archaeology of Britain’s ﬁrst modern humans *Antiquity*.  2012. Viitattu 26.1.2013.
6. ↑  Creswell Crags *World Heritage - tentative lists*. Unesco. Viitattu 26.1.2013.
7. ↑  Andrews & Fernandez-Alvo: Cannibalism in Britain: Taphonomy of the Creswellian (Pleistocene) faunal and human remains from Gough's Cave (Somerset, England).  *Bulletin of the Natural History Museum: Geology*, 2004, 58. vsk, s. 59–81. DOI Artikkelin verkkoversio. Viitattu 27.4.2012.
8. ↑  Mesolithic (9600 - 4000 BC) *British Collections by Archaeological Period*. Ashmolean Museum. Viitattu 26.1.2013.
9. ↑  Overview: From Neolithic to Bronze Age, 8000 - 800 BC BBC. Viitattu 26.1.2013.
10. ↑  Neolithic (4000 - 2300 BC) *British Collections by Archaeological Period*. Ashmolean Museum. Viitattu 26.1.2013.
11. 1 2 3  Bronze Age Britain BBC. Viitattu 26.1.2013.
12. 1 2  Bronze Age (2300 BC-800 BC) *British Collections by Archaeological Period*. Ashmolean Museum. Viitattu 26.1.2013.
13. 1 2 3  Overview: Iron Age, 800 BC - AD 43 BBC. Viitattu 26.1.2013.

Aiheesta muualla
----------------

* Kuvia tai muita tiedostoja aiheesta **Britannian esihistoria** Wikimedia Commonsissa